Óvenjulega mörg börn fæddust í Reykhólahreppi á þessu ári . Þau voru sjö talsins en á árinu á undan fæddust aðeins þrjú börn í hreppnum . „ Við erum mjög ánægð og finnst þetta gott í ekki stærra samfélagi , “ segir Ingibjörg Þór á skrifstofu Reykhólahrepps , en við síðasta íbúatal fyrir ári voru íbúar Reykhólahrepps 250 . Ingibjörg segir að nú standi reyndar vonir til þess að íbúatalan fari yfir 260 , vegna þessarar fjölgunar í fæðingum og síðan hafi ungt fólk verið að flytja í sveitina . „ Það er bara bjartsýni og uppsveifla hjá okkur . Nýlega var byrjað að byggja hérna bæði einbýlishús og parhús . Í sumar flutti ungt fólk inn í tvö nýbyggð einbýlishús og eitt einbýli í viðbót var tekið í notkun á síðasta ári . Þannig að þetta lítur bara vel út , “ sagði Ingibjörg Þór .